KUMITAT PERMANENTI DWAR L-AFFARIJIET EKONOMIĊI

(Rapport Uffiċjali u Rivedut)

Laqgħa Nru. 10

L-Erbgħa, 11 ta' Frar, 2015

Stampat fl-Uffiċċju tal-Iskrivan

Prezz €2.50

Laqgħa Nru. 10

L-Erbgħa, 11 ta' Frar, 2015

Il-Kumitat iltaqa' fil-Palazz, il-Belt Valletta, fis-7:00p.m.

Il-Minuti tal-Laqgħat Nri 8 u 9 li saru fid-9 ta' Diċembru 2014 u fil-15 ta' Diċembru 2014, rispettivament, ġew konfermati.

THE CHAIRMAN (Onor. Silvio Schembri): Ninforma lill-Kumitat li rċevejna korrispondenza mill-kumpanija PKF li jixtiequ jagħmlu studju fuq banking charges u interest rates, suġġett li dan il-kumitat kien iddiskuta f'laqgħa preċedenti.

Din il-kumpanija tixtieq l-appoġġ ta' dan il-kumitat biex tkun tista' tagħmel dan l-istudju, imma wara, dan l-istudju jibqa' l-proprjetà tagħha.

Bħala President tal-Kumitat weġibt li ma nistax nagħti l-awtorizzazzjoni f'isem il-Kumitat qabel ma inressaq il-proposta quddiem l-istess kumitat, iktar u iktar jekk l-istess studju ser jibqa' l-proprjetà tal-kumpanija.

Huma xorta waħda se jkomplu jaħdmu fuq dan l-istudju, imma jekk ikun hemm bżonn, dan is-suġġett jerġa' jiġi diskuss mal-kumitat.

Irċevejna wkoll Protest Ġudizzjarju li l-kumpanija Virtu Ferries għamlet kontra l-Kamra tal-Kummerċ għall-preżentazzjoni tagħhom waqt laqgħa ta' dan il-kumitat dwar illicit trading bejn Malta u Sqallija.

Skont il-Virtu Ferries, il-Kamra tal-Kummerċ kienu għamlu insinwazzjoni, li min-naħa tal-Virtu Ferries qed jgħidu li mhijiex il-verità u għalhekk ressqu dan il-protest ġudizzjarju.

Il-Virtu Ferries kienu talbu lill-iSpeaker u lill-Whip sabiex ikollhom laqgħa ma' dan il-kumitat fejn fil-fatt kellna laqgħa skedata proprju biex niddiskutu dan, imma ftit ħin qabel il-laqgħa kienu nfurmawna li ġaladarba huma ppreżentaw protest ġudizzjarju, ma kenux qed jaraw skop li tinżamm laqgħa.

Jien ma sibtx diffikultà biex nikkanċella l-laqgħa, peress li kienu l-Virtu Ferries stess li oriġinarjament talbu li jiltaqgħu mal-Kumitat.

Jekk m'hawnx iktar kummenti mingħand il-membri, nistgħu ngħaddu mal-ewwel għal-laqgħa tal-lum u nistieden lill-Gvernatur tal-Bank Ċentrali l-Professur Josef Bonnici u lid-Deputy Governor is-Sur Alfred Demarco, biex jingħaqdu magħna.

Qabel xejn nirringrazzjakom talli lqajtu l-istedina tagħna sabiex tagħmlulna din il-preżentazzjoni.

Jien inħoss li dan is-suġġett huwa ta' interess kbir speċjalment sabiex il-Parlament ikollu rikonoxximent ta' din id-deċiżjoni u x'effetti jista' jkun hemm fuq Malta.

Għaldaqstant nistieden lill-Gvernatur tal-Bank Ċentrali biex jagħtina din il-preżentazzjoni.

Wara jkollna ħin biex nagħmlu xi mistoqsijiet.

JOSEF BONNICI (Gvernatur tal-Bank Ċentrali): Grazzi talli tajtuna din l-opportunità.

Meta qed ngħidu "quantitative easing" inkunu qed nifhmu li l-Bank Ċentrali ta' Malta jixtri l-government bonds kif ukoll assets oħra, biex jinjetta iktar flus fl-ekonomija, mingħajr ma jkun qed jiddependi fuq il-banek li jissellfu mingħand il-Bank Ċentrali.

Is-sistema li l-banek jissellfu mingħand il-Bank Ċentrali, diġà kienet hemm, u għalkemm il-banek irrikorrew għaliha, ma kienx hemm il-konkorrenza daqskemm mixtieqa.

Li ġara kien li bejn is-slow down ekonomika u l-waqa' fil-prezz taż-żejt, dħalna f'perjodu ta' stagnation ekonomika, fejn l-inflazzjoni kienet baxxa u negattiva ħafna.

Fil-qosor se ngħid għalfejn id-deflazzjoni hija baxxa ħafna u għandha impatt daqshekk negattiv.

Ir-rata tal-imgħax reali hija definita bħala the money rate of interest minus the rate of inflation, għax l-ammont ta' imgħax reali mhux kemm tħallas in-nominal rate li jkun hemm, imma tnaqqas ir-rata tal-imgħax għaliex dak hu l-purchasing power tal-flus.

Meta jkun hemm deflation, il-problema tkun li l-money interest rate jiġi plus the deflation għax ikun hemm żewġ negatives, u r-rata tal-imgħax reali tiżdied.

Il-Bank Ċentrali diġà poġġa r-rata tal-imgħax li jsellef lill-banek għal 0.05%, u ma jistax inaqqasha iktar għax dik hija l-inqas li jista' jmur.

Allura iktar mad-deflazzjoni tikber, iktar qiegħed jiżdied l-imgħax reali, peress li l-politika monetarja qegħda tirristrinġi u ma jkunx tajjeb għat-tkabbir ekonomiku.

Il-valur reali tad-dejn jikber, meta l-prezz jorħos u s-self li jkun sar fil-passat bejn il-gvernijiet u l-individwi, isir aktar oneruż fis-sistema.

Dan ifisser li jekk it-trend tkun 'l isfel, ikun hemm inqas infiq u inqas investiment, għaliex il-konsum ta' ċertu affarijiet jiġi pospost.

F'din is-sitwazzjoni, l-investiment huwa b'mod partikolari inkrepattiv għax jekk kumpanija qegħda tissellef illum biex tinvesti f'produzzjoni li se ssir għada, pitgħada meta l-prezz ikun inqas, allura jista' jkun hemm sitwazzjoni fejn il-profitti jiġu magħsura.

Meta jkun hemm dawn is-sitwazzjonijiet ikun hemm tendenza li l-investiment jiġi pospost u l-inventarju jiġi iktar għoli, għaliex ikun bil-prezz tal-lum imma jiġi mibjugħ bil-prezz ta' għada li imbagħad jista' jkun inqas.

L-aspettattiva tal-inflazzjoni hija importanti.

Hemm ftehim li hu ġenerali bejn il-Banek Ċentrali kollha tal-Amerika, tal-Ingilterra, tal-Ġappun u tal-Ewropa, li t-target tal-inflazzjoni trid tkun ta' 2% biex it-tkabbir ekonomiku jkun megħjun.

Hemm diversi raġunijiet għalfejn l-indiċi tal-prezzijiet do not measure properly minħabba li l-kwalità tinbidel.

Meta l-price increase jkun maqbul, il-bidla fil-kwalità tkun tant, u l-price increase ma tkunx meħuda properly into account.

Hemm indikazzjoni li fil-futur dawn l-aspettattivi jiġu affettwati, dik li tissejjaħ de-anchoring of the inflation expectations.

Din hi xi ħaġa serja, għaliex qegħdin immorru 'l hemm mill-mandat tal-European Central Bank (ECB) li jżomm l-inflazzjoni viċin kemm jista' jkun mat-2%.

Dan ikun jindika li hemm bżonn li ssir xi ħaġa u kif għamlu l-banek prinċipali fl-Amerika, fl-Ingilterra u anke fil-Ġappun, dħalna għall-programm ta' quantitative easing.

F'din l-islide qed naraw il-conventional instruments li ġew użati.

Peress li r-rata tal-imgħax niżlet għal kważi żero, il-banek bdew jisselfu bit-Targeted Longer-Term Refinancing Operations (TLTRO) u anke xtraw l-Asset Backed Securities (ABS) u l-Covered Bond Purchase Programme (CBPP3).

Imma x-xiri ta' dawn il-bonds huwa limitat, għaliex m'hemmx bonds esaġerat fis-suq.

Il-Federal Reserve tal-Amerika beda jixtri l-bonds u l-mortgage bank securities minn żewġ istituzzjonijiet li kienu state owned u li ppermettew volum enormi ta' flus li setgħu ġew mibdula f'assets.

Fil-każ tagħna jkollna nduru għall-bonds tal-Gvern.

Kif taħdem il-quantitative easing?

Din ma taħdimx daqshekk straightforward.

L-ewwel ħaġa jrid ikun hemm portfolio re-balancing, li jfisser li istituzzjoni jkollha l-porfolio tagħha u jkollha diversi assets minn bonds tal-Gvern jew privati, shares, flus u affarijiet oħra u skont ir-returns li jkun hemm, iżommhom b'ċertu bilanċ.

Kif il-Bank Ċentrali jibda jixtri l-assets biex jgħollilhom il-prezz, il-portfolio jiġi out of balance u jipprova jaġġusta l-partijiet l-oħra.

Allura d-domanda għall-bonds privati tiżdied, għax l-ammont ta' flus ikun qed jiżdied fil-portfolio.

Hemm ukoll il-konfidenza li qed tagħti sinjal lill-politika monetarja tal-futur, li meta titfa' aktar flus fl-ekonomija, il-banek qed jispiċċaw b'iktar depożiti u jekk il-banek kummerċjali jitfgħu l-flus mal-Bank Ċentrali, kienu se jeħlu negative interest rate ta' 0.2%.

Din ir-rata, għamilha apposta l-Bank Ċentrali, peress li l-banek kummerċjali kienu qed ipoġġu ħafna flus fil-Bank Ċentrali li jibqgħu reqdin.

Issa biex ipoġġu l-flus fil-Bank Ċentrali, il-banek iridu jħallsu, u għalhekk se jkun hemm ċertu tnaqqis u jridu jaraw fejn se jibdew jinvestu l-flus.

(Interuzzjoni) Fil-fatt aħna konna tajna inċentiv lill-banek biex ma jibqgħux jipparkjaw il-flus tagħhom unproductively mal-Bank Ċentrali.

Fil-fatt minħabba din ir-rata l-ġdida li għamilna, il-banek naqsu ħafna milli jpoġġu l-flus magħna, għax ġieli kien ikollna mijiet ta' miljuni anke fuq biljun ewro, kollha pparkjati mal-Bank Ċentrali.

(Interuzzjoni)

Min-naħa l-oħra, peress li l-flus qed jinħarġu 'l barra mill-eurozone, ikun hemm effett fuq ir-rata tal-kambju, li qed jiġi diprezzat u din ukoll kellha effett li tistimula d-domanda għall-prodotti magħmula fil-eurozone.

Ir-rata tal-kambju tista' tkun il-munita li tiddipprezza u dan ifisser li prodott isir aktar kompetittiv, u fil-każ tagħna, hawn diversi kumpaniji li jbiegħu l-prodott tagħhom barra l-eurozone u l-bażi tagħhom ikun id-dollaru.

Kif jidher minn din il-graph, minn Jannar 2014, id-deprezzament tal-munita kien ta' -16%.

Dan ifisser li f'Malta, prodotti ta' ċertu kumpaniji kbar saru iktar kompetittivi, anke jekk l-ammont ma jkunx daqshekk kbir.

Dan jiddependi min ikun qed jimporta u qed iżżid il-kompetittività tal-operazzjonijiet li jbiegħu barra l-eurozone.

Fit-turiżmu, l-isterlina tagħmel effett tajjeb ħafna u pajjiżi li huma barra l-eurozone bħall-Isvezja eċċ. tagħmel it-turiżmu tagħna aktar kompettitiv.

Skont it-tbassir li qed nagħmlu, l-impatt fuq ir-rati tal-kambju huwa kważi ħafna iktar importanti għall-ekonomija Maltija, milli t-tnaqqis fir-rata tal-imgħax.

Jekk ikun hemm l-għażla li jew jitnaqqas l-imgħax jew jitnaqqas ir-rata tal-kambju, ekonometrikament jekk ir-rata tal-kambju tonqos, l-impatt fuq l-ekonomija tagħna jkun iktar pożittiv milli jekk tonqos ir-rata tal-imgħax li attwalment tagħmel l-investiment irħas.

(Interuzzjoni)

Għalkemm ngħidu li m'aħniex nittargitjaw xi rati tal-kambju partikolari, imma meta jkun hemm iktar flus li joħorġu fis-sistema, dan iwassal għal deprezzament tal-ewro, kif diġà rajna.

THE CHAIRMAN: U tagħmlek iktar kompetittiv.

Imma, hemm effetti oħra bħal pereżempju x-xiri taż-żejt, li jinxtara bid-dollari u allura hemmhekk se jkollok effett negattiv, le?

JOSEF BONNICI: Il-prezz taż-żejt mhux se jorħos daqslikieku ma kienx hemm deprezzament, imma jekk trid tevita deflazzjoni fl-ekonomija, il-fatt li l-prezz taż-żejt jorħos, ikun hemm periklu li tidħol f'ċirku vizzjuż fejn il-prezzijiet jaqgħu, id-domanda tonqos, il-prezzijiet jerġgħu jaqgħu u d-domanda terġa' tonqos.

Hemm ċertu perikli għax tista' tinqabad bħalma kien ġralhom fl-istess ċirkostanzi il-Ġappun, li kien iġġammja kollox 'l isfel.

THE CHAIRMAN: L-argument hu li aħna dejjem nassumu li l-prezzijiet jiġu rregolarizzati mis-suq jiġifieri bħala demand and supply.

Imma fil-verità l-kwistjoni taż-żejt s'issa uriet li ma kenitx qed tiġi riflessa fil-kwestjoni tad-demand and supply, iżda kien hemm affarijiet oħra li qed jirregolaw il-prezz taż-żejt.

Meta tneħħi din ir-razzjonalità mill-equation, naħseb tkun qegħda taħdem bil-maqlub fil-kompetittività tax-xiri taż-żejt, le?

JOSEF BONNICI: Meta jitnaqqas il-cost of major input fl-ekonomija tagħna, ikun hemm żewġ effetti: l-effett pożittiv li meta jonqos il-prezz taż-żejt il-purchasing power jiżdied, u l-effett ta' meta l-prezzijiet jaqgħu, il-pajjiż jiddaħħal f'sitwazzjoni li ekonomikament mhijiex healthy.

Għalhekk il-Banek Ċentrali qed jimmiraw għall-inflazzjoni ta' 2%!

Hemm min jargumenta li għandhom jimmiraw għal rata iktar għolja ta' inflazzjoni biex ikun hemm cushion akbar.

Paul Krugman, ekonomista li jikteb ukoll fil-gazzetta "New York Times", jargumenta li jekk ir-rata ta' inflazzjoni tkun ta' 2% u r-rata tal-imgħax reali tkun ta' xi 2%, ma jkunx hemm cushion biżżejjed 'l isfel biex tbaxxi l-imgħax għan-nominal rate ta' 4, imma jekk ikollok rata ta' inflazzjoni ta' 3% jew 4%, hemm iktar fejn tista' tniżżel l-imgħax u dan jistimula aktar l-ekonomija.

F'din l-islide qed naraw l-ischeme of things li turi l-asset purchases, li jittrasmettu l-market liquidity, il-policy signalling, il-portfolio rebalancing, confidence u money li dawn iwasslu biex l-asset prices jiżdiedu, u jekk il-Bank Ċentrali jixtri l-bonds tal-Gvern, ikollu jgħolli l-prezz.

Hekk kif il-prezz tal-bonds jogħla, il-yield jaqa' għax huma inversely related.

Jekk bond kien jagħti 5% u kien jiswa €100, dak il-bond issa se jiġi jiswa €110 u l-5% se jaqgħu għax issa se jkun hemm 5% fuq €110.

CLAUDIO GRECH: Minn meta tħabbar il-quantitative easing, segwejtu x'kienet it-trend?

JOSEF BONNICI: Iktar 'il quddiem fil-preżentazzjoni, se jkolli chart li qed tirreferi sewwasew għal dak li qed issaqsi.

Is-self mill-banek jibqa' jiżdied sakemm ikun hemm domanda u sakemm il-banek ikunu lesti li jsellfu iktar.

Dawk li għandhom il-bonds f'idejhom ikollhom wealth effect u jkollhom gwadann.

Il-cost of borrowing jonqos meta jirriżulta li jkun hemm effett pożittiv fuq l-investiment u fuq il-konsum u li allura l-inflazzjoni tiġi affettwata b'mod pożittiv.

Bħala daqs tal-programm, l-ECB iddeċiedet li tixtri €60 biljun fix-xahar, filwaqt li x-share tal-Bank Ċentrali ta' Malta hu bejn wieħed u ieħor, madwar €36 miljun fix-xahar.

Jiġifieri Mario Draghi ħalla l-bieb miftuħ, li dan jista' jieħu iktar żmien.

Meta tħares lejn l-Amerika u anke l-Ingilterra, kien hemm żmien ferm itwal minn 18-il xahar meta kien hemm dan it-tip ta' programm.

THE CHAIRMAN: Minħabba l-lag?

JOSEF BONNICI: Bil-Quantitative Easing (QE) is-sitwazzjoni tal-imgħax titbaxxa u kemm fl-Amerika kif ukoll fl-Ingilterra l-yields tbaxxew, li hija xi ħaġa pożittiva.

Aħna l-imgħax tagħna diġà qiegħed baxx, allura jrid jaħdem mill-portfolio rebalancing channel.

Se jkun limitat xi ftit, għax 20% se jkunu risk sharing.

Jekk xi Gvern ifalli, 20% tal-QE purchases, jiġu shared u l-oħrajn ikunu responsabilità tal-Bank Ċentrali partikolari.

Kull Bank Ċentrali jista' jixtri tal-Gvern tiegħu biss u tas-supranationals li jinkludu l-European Investment Bank, eċċ. L-ECB jista' jixtri ta' kulħadd, u dak huwa risk shared of default.

Peress li hemm Bank Ċentrali wieħed u 19-il pajjiż, kien ġie deċiz li r-responsabilità tibqa' tal-pajjiż u ma tkunx shared u l-Bank Ċentrali jixtri l-bonds.

Hija iktar kwistjoni ta' dixxiplina, biex tnaqqas l-inċentiv li titfà d-dejn tiegħek fuq ħaddieħor.

Il-politika tiġi indirizzata ċentralment u jgħidulek kemm huwa l-ammont li għandek tixtri, il-maturity tiegħu eċċ.

Malta qed tistenna li jkun hemm żewġ effetti, l-interest rate effect - li tbaxxi r-rata ta' imgħax imma kif jaf kulħadd l-imgħaxijiet ma jitbaxxewx malajr għalkemm diġà kien hemm xi effett fil-yields li niżlu 'l isfel - u l-wealth effect li jżid il-valur ta' ċertu assets.

Jista' jkun hemm xi effett fuq il-proprjetà għaliex jekk se jkollok il-Bank Ċentrali li qed jixtri aktar bonds, il-flus li jagħti, fejn se jmorru?

Jew imorru f'Corporate Bonds privati - u fil-fatt hemm indikazzjoni li qed joħorġu iktar Corporate Bonds mill-Borża ta' Malta - jew inkella jaraw kif ipoġġuhom fi proprjetà jew f'xi asset ieħor anke barra minn Malta.

Jiġifieri hemmhekk nistennew li dan jistimula s-settur tal-kostruzzjoni.

THE CHAIRMAN: Meta qed ngħidu jixtru l-bonds, aħna qed ngħidu li l-Bank Ċentrali jħallas lill-bond holder u jixtri l-bond?

Jiġifieri ma jibqax bond holder.

JOSEF BONNICI: Dejjem jekk ikun irid il-bond holder.

Għandi chart iktar tard fuq hekk.

Parti sew mill-bonds, xi 32%, qegħdin għand il-banek li huwa a significant amount.

MARIO DE MARCO: Ġeneralment il-pubbliku jħares b'ċertu antiċipu lejn l-issue of Government Bonds għaliex ir-rati tal-imgħax fuq depożiti li joffru l-banek bħalissa tant huma baxxi, so the only means of topping up one's income, ħafna drabi huwa preċiżament permezz ta' dawn il-bonds.

Peress li l-ammont ta' bonds maħruġa dejjem tkun limitata, qatt ma kellna każ fejn issue ta' bonds kien undersubscribed, għax dejjem kienu oversubscribed.

Issa dan se jkun ifisser li jekk il-bonds se jixtrihom il-Bank Ċentrali, se jnaqqas il-potenzjal biex individwu jixtri dawn il-government bonds?

La l-flus ma jiġux investiti f'bonds, imma jibqgħu ddepożitati fil-bank, allura l-banek qed ikollhom larger deposits għaliex kieku dawk il-flus kienu jintużaw biex jinxtraw il-bonds.

Il-mistoqsija tiegħi hi: is-suq tagħna huwa kbir biżżejjed biex joffri alternative bonds?

Ir-realtà hi li ħafna mill-bonds li joħorġu li jkunu non-government related huma unsecured bonds li għandhom il-perikoli tagħhom ukoll.

Jiġifieri s-suq tal-bonds hu differenti minn swieq oħrajn għax filwaqt li on paper hemm ċerti vantaġġi, l-uniku żvantaġġ li qed nara huwa li l-Bank Ċentrali se jkun qed jikkompeti jew se jnaqqas il-possibilità li l-individwu għandu for a higher yielding investments.

JOSEF BONNICI: Fil-Primary Market, il-Bank Ċentrali ma jkunx involut, imma jagħti parir biss, għax finalment it-Teżor irid jiddeċiedi fuq il-prezzijiet tal-bonds li jinħarġu.

Anzi l-Bank Ċentrali joqgħod attent li ma jixtrix bonds viċin dik id-data.

Il-Bank Ċentrali ta' Malta jidħol biss fis-Secondary Markets.

Jiġifieri l-Primary Market huwa intiż li jsir normali kif isir is-soltu.

Imma biex il-eurozone twaqqa' r-rata tal-imgħax, eventwalment veru se jkun hemm yield iktar baxxa.

Issa Malta għandha sistema li r-rata tal-imgħax, inkluż il-yields tal-bonds tal-Gvern, ikunu pjuttost on the higher side u fil-verità din il-miżura se jkollha xi effett.

U diġà kellna effett, u iktar 'il quddiem għandi chart li turi eżattament dan.

THE CHAIRMAN: Biex inkompli fuq il-kwistjoni tal-bond holders, jekk bond holder ikun irid ibiegħ il-bonds - issa ejja ninsew daqsxejn lill-pajjiżi l-oħra u nieħdu l-każ ta' Malta - mhux diġà hemm il-possibilità li jbiegħhom, u s-Central Bank ma jkunx jista' jirrifjutah?

JOSEF BONNICI: Tajjeb qed tgħid.

Infatti l-Bank Ċentrali huwa l-uniku entità, li huwa a market maker.

Ir-raġuni hi għaliex m'hawnx kumpanija privata li lesta li tagħmel dan ix-xogħol, allura meta xi ħadd ikun irid ibiegħ, jixtri jew inkella ikun hemm min irid jixtri, il-Bank Ċentrali ibiegħlu.

Naturalment hemm limitazzjonijiet, għax aħna mhux tal-idea li dawn il-bonds jiġu akkumulati għandna, imma li tinstab xi entità oħra u aħna nkunu litteralment il-middleman.

Fil-fatt l-ECB għamel constraints li l-Bank Ċentrali ma jkunx jista jakkumula ammonti iktar minn ċertu persentaġġi li fil-fatt huma żgħar ħafna.

Madankollu nżommu stock ta' madwar €300 miljun biex nimmaniġjaw il-yields kollha u l-various aspects ta' bonds li hemm.

Dan huwa x-xogħol tagħna.

Din iċ-chart li jmiss turi l-persentaġġi tal-assets li l-banek Ewropew għandhom f'bonds tal-Gvern tagħhom.

F'din iċ-chart, Malta qegħda t-tieni l-ogħla, preċiż taħt l-Italja u l-banek huma biss dawk li jaqgħu taħt is-Single Supervisory Mechanism (SSM banks) u li għaddew minn Asset Party Review.

Hija xi ħaġa tajba?

Sa ċertu punt, iva, għax ifisser li r-riżorsi tagħna qegħdin nużawhom lokalment, u l-banek jkunu qegħdin jinvestu f'dawn il-bonds, idaħħlu flus tajbin u jkunu profittabbli.

Imma llum hemm tendenza li jħarsu lejn din bħala żvantaġġ.

Dan għaliex il-link bejn l-istat u l-banek ikun qawwi wisq u jista' jkun perikoluż.

U eventwalment qegħdin nantiċipaw minn diversi studji li saru li se jirrakkmandaw li dan l-ammont jonqos.

Jien ngħid li dan il-quantitative easing jipprovdi opportunità wkoll biex il-banek ikunu jistgħu jnaqqsu l-persentaġġ li hu daqsxejn għoli.

Imma imbagħad il-banek, x'se jagħmlu bil-flus?

Iridu jaħsbu naqra iktar kif se jinvestuhom u jaqilgħu li għandhom bżonn jaqilgħu.

Din qed tagħti opportunità sabiex il-euro system tkun tista' żżomm sa €600 miljun over eighteen months sakemm jagħlqu u l-banek ikunu jistgħu jbiegħu dawn mingħajr ma jkunu qegħdin jikkreaw diffikultajiet fis-suq.

Chart iktar 'l quddiem bit-titlu "Malta Government Stock held by category" tħares lejn l-ammont ta' holdings li kien hawn sa Diċembru 2014.

Minn din iċ-chart qed naraw li 32% mill-bonds kollha li ħarġu - valur ta' madwar €5 biljun - huma għand il-credit institutions u 35% qegħdin għand l-individuals.

Kif għadni kif semmejt, il-Bank Ċentrali hu l-market maker u għandu 7%.

9% huma ta' Resident Insurance Company, u 12% huma ta' diversi kumpaniji u korporazzjonijiet li jżommu xi flus fil-bonds bħala investiment u jidhru taħt "Others".

Jidhru wkoll 35% taħt "Individual" u rridu ninkoraġixxu li b'xi mod dawn l-individwi li jkunu xtraw mill-Primary Market, imbagħad jekk il-prezz jitlà, ikunu jistgħu jbiegħuhom at a higher price and at a higher gain.

Chart oħra hija dwar bond li kien ħareġ f'Awwissu tal-2014 għal għoxrin sena sal-2034 bil-prezz ta' €100.75 bir-rata ta' madwar 3.8%.

Sadanittant il-bonds u l-yields ta' barra niżlu u dawn ġibdu l-yields ta' Malta.

Fil-fatt minn 3.8%, il-yield niżel għal 2.8% però l-prezz apprezza għal 18% which was very significant.

Meta l-yield jaqa', l-effett ikun pożittiv fuq l-ekonomija u dan iwassal biex il-cost, anke tal-banek li jsellfu, jiġi affettwat 'l isfel.

Min joħroġ bonds privati joħroġhom b'rata iktar baxxa, li jistimula t-tkabbir ekonomiku.

F'dawn l-aħħar għaxar snin ma kienx hemm dan it-tip ta' kambjament li saru f'temp ta' ftit xhur.

F'din iċ-chart qed naraw kif ipparagunat Malta man-non-stressed countries mill-2009 sal-2014 għal 10-year bond yield.

Meta niġu biex inqabblu Malta mal-Lussemburgu jew mal-Belġju, hemm gap li kultant tista' tispjegaha għax aħna suq żgħir u allura ma tistax taqbad u tbiegħ €50 miljun lill-Bank Ċentrali għax il-Bank Ċentrali sa €50 miljun jipprova jbiegħ jew jixtri, anzi nippruvaw nbiegħuhom malajr għaliex ma nistgħux inżommu dawk l-ammonti.

Il-fatt li s-suq tagħna huwa żgħir, jista' jkun hemm prezz li jrid jitħallas, u jekk mhux din il-gap kollha hija ġustifikata, hija ħaġa oħra.

Ir-rati tal-imgħax tal-banek u l-yields tal-bonds tal-Gvern huma għolja u qegħdin f'sistema fejn għandna l-istess currency bħall-pajjiżi l-oħra, il-euro.

They have a lot of liquidity, u normalment ħafna likwidità tgħidlek għall-prezz tagħha.

Hemm xi elementi li naħseb li l-QE jista' jservi biex forsi jġibna closer to the other countries.

Din iċ-chart tqabbel is-sitwazzjoni ta' Malta mal-istressed countries.

Kien hemm żmien bejn l-2011/2012 li r-rata tagħna kienet ferm inqas minn ta' pereżempju l-Irlanda jew tal-Italja imma llum r-rati tal-pajjiżi kollha niżlu, minbarra ta' Ċipru li mhux qed ikun hemm trading u l-Greċja qegħda off charter.

Chart oħra turi l-Euroarea 10-year government bond yield spreads.

Din qed tqabbel il-yield tagħna kemm huwa iktar għoli minn tal-bond, fejn Malta qegħda madwar xi 1.5%.

Il-Greċja, li hawnhekk stajt indaħħalha, qegħda tkompli tiela' u l-Portugal qegħdin iktar minna.

Kemm Franza, Spanja, l-Irlanda, il-Belġju, Lussumbrgu u l-Italja huma inqas minna.

THE CHAIRMAN: Grazzi ħafna tal-preżentazzjoni tiegħek.

Ngħaddu għall-mistoqsijiet.

Jien għandi mistoqsija dwar l-aħħar chart "Euro area ten-year government bond yield spreads".

Fiċ-chart qed naraw li f'Novembru 2014, Malta u l-Italja kellhom l-istess rata ta' yield, imma meta mbagħad naraw l-economic figures ta' Malta u l-Italja naraw li kien hemm differenza, u li l-pożizzjoni ta' Malta hija ferm aħjar minn dik tal-Italja.

Taħseb li allura aħna qegħdin ipprezzati tajjeb, meta tqabbel ir-riskju tal-Gvern Malti ma' dak tal-Gvern Taljan?

JOSEF BONNICI: Din hija mistoqsija mportanti ħafna.

Peress li Malta hi financially self-contained, jiġifieri li l-Gvern ma jissellifx minn barra, imma jissellef lokalment u anke l-banek, ma jissellfux minn barra peress li hemm deposits lokalment, allura ntlaħaq ċertu standard tar-rate of return, li huwa pjuttost self-contained.

Imma at some point, irridu nkunu parti minn suq wieħed tal-Ewropa.

Meta konna indipendenti u awtonomi, konna naraw ċertu stabilità fis-settur finanzjarju, imma xorta hemm xi ftit riskji, u l-prezz hu dak li qed tara fic-chart, li qegħdin at a higher level ta' yields minn pajjiżi li huma ekonomikament ferm iktar staġnati minnha bħalma hi pereżempju l-Italja, li ilha staġnata għal dawn l-aħħar ħmistax-il sena.

Irrid ngħid ukoll li l-liberazzjoni fis-suq finanzjarju, għadha ma mxietx biżżejjed biex niġu ntegrati aktar.

Għaliex qed ngħid hekk?

Jekk il-Gvern Malti qed jissellef b'rati aktar għoljin milli jista' jissellef, dan ifisser li l-cost tal-funding tad-dejn u d-dħul ta' taxxa biex il-Gvern jagħmel investiment ieħor li jista' jissellef at a lower rate.

THE CHAIRMAN: Jekk qed nifhem sew qed tirreferi għal euro bond?

THE CHAIRMAN: Ovvjament meta d-dejn ikun Malti, għalkemm l-interessi se jkun iktar għoljin, se jibqa' għand il-Maltin.

Peress li d-dejn ta' Malta huwa kollu bażikament tal-Maltin, il-politika tal-quantitative easing fuq Malta, tista' tkun tfisser li jkollha riżultat differenti minn pajjiżi oħra fl-Unjoni Ewropea li għandhom il-euro?

JOSEF BONNICI: Il-quantitative easing jirreaġixxi għal staġnar ekonomiku.

Issa l-istaġnar ekonomiku minn fejn ikun ġej?

Fil-eurozone, hemm the four biggest economies, il-Ġermanja, l-Italja, Franza u Spanja.

Spanja kellha l-problemi fil-proprjetà u ħadu l-miżuri li setgħu, kif ukoll kellhom ħafna ineffiċjenzi fis-sistemi u kien diffiċli biex ikollhom investiment.

Imma kemm l-Italja kif ukoll Franza għamlu structural changes fl-ekonomija tagħhom, biex saru aktar produttivi u effiċjenti.

L-istructural changes, ma sarux kaġun tal-politika monetarja imma kaġun tas-sistema ekonomika li biż-żmien akkumulat b'dan il-mod, u issa l-politika monetarja qed tirreaġixxi minħabba l-istaġnar u minħabba li l-euro baxxiet ir-rati tal-imgħax ta' kullimkien li in itself is a stimulant to growth għax jista' jsir iktar investiment eċċ.

Jiġifieri l-politika monetarja mhijiex se ssolvi l-problemi ta' structural change, anzi jista' jkollok periklu li iktar ma tagħmel politika monetarja li takkomoda l-ekonomija, l-istructural changes ma jsirux jew jiġu delayed.

U hemm min jaħseb li iktar ma l-politika monetarja tipprovdi easy money, din tnaqqas in-neċessità li tagħmel structural changes.

Illum il-gvernijiet konxji tagħha din u allura l-politika monetarja trid taddatta għal sitwazzjoni u mhux jgħidu din mhix soluzzjoni għax hemm affarijiet oħra x'isiru.

Niġi għall-mistoqsija tiegħek jekk il-quantitative easing hijiex adattata għal Malta.

Malta hija parti mill-euro system, u hemm sistema tal-ECB li ġiet aċċettata, fejn il-Banek Ċentrali jistgħu jżommu ċertu ammont ta' bonds ta' pajjiżhom.

Fil-każ ta' Malta l-ammont ta' bonds li jistgħu jinżammu jistgħu jlaħħqu s-€600 miljun jew is-€700 miljun.

Jien naħseb huwa vantaġġ li jkollok din il-possibilità, għax it releases funds għal xi ħaġa oħra, u din ix-xi ħaġa oħra jista' jkun hemm opportunità għaliha.

Il-fatt li parti mid-dejn tagħna jkun miżmum mill-euro system, hi opportunità kważi unika fl-economic diversification u fil-fatt kont għidt li l-banek tagħna se jkollhom challenge għax ikollhom bonds earning at a higher rate.

Imma 'l quddiem dawn xorta jistgħu jiġu kostretti li ma jżommux daqshekk ammonti ta' bonds.

Hawnhekk għandna opportunità li l-yields jinżlu u r-rati tal-imgħax jistgħu jiġu affettwati - jekk il-bonds tal-Gvern li jkunu risk free jonqsu, l-oħrajn jonqsu wkoll - u l-banek jistgħu jkunu iktar diversifikati, u aħna bħala pajjiż li nagħmlu parti mill-euro system, inkunu shared by the system's maturity.

Is-suċċess jista' jkun ta' €36 million a month imma mbagħad ma jistax isir l-impossibbli u l-prezzijiet, għalkemm aħna nistgħu ngħolluhom, imma hemm ċertu kriterji li ma rridux nikkaġunaw yield curve tal-bonds li din ma tistax daqqa titlà u daqqa tinżel.

Irridu noqogħdu attenti ħafna li l-bidliet ikunu sani u prudenti.

Naħseb li din hija a good way forward u li hu żgur hu li l-ekonomija Maltija qed tikber u mhijiex ekonomija staġnata bħal tal-Italja, imma dan ma jfissirx li m'hemmx issues, u the cost of following huwa an issue naħseb jien, li in the end it could constraint our growth.

CLAUDIO GRECH: Jiena nixtieq li nagħmlu shift fuq element iktar prattiku u iktar tanġibbli, anke peress li inti kont ukoll Ministru għas-Servizzi Ekonomiċi.

Mil-lat ekonomiku, jien naħseb li din hija opportunità u nassoċja ħafna ma' dak li qiegħed tgħid, imma mill-perspettiva kif tarawha intom, u kif tiġi analizzata l-ekonomija tagħna, taħseb li llum f'pajjiżna hawn lok għal dan it-tip ta' investiment?

From a competitive standpoint, aħna bħala pajjiż, għandna l-ambjent ekonomiku u industrijali li kapaċi jiflaħ u kapaċi joffri l-opportunitajiet għal dan it-tip ta' investiment biex imbagħad ma jispiċċawx jew f'corporate bonds li at the best ikunu dubjużi mil-lat ta' security tagħhom jew inkella jerġa' jinħoloq il-boom fil-proprjetà li jista' jkun wieħed artifiċjali, speċi bużżieqa?

Mill-mod kif tarawha intom u mill-analiżi tagħkom, taħsbu li llum jeżistu setturi fejn jista' jsir dan l-investiment?

Marbut ma' dan, taħseb li jista' jwassal biex ikun hemm investituri Maltin li jibdew jinvestu fi stocks jew f'investimenti oħrajn barra minn pajjiżna, peress li lokalment ma jkunx hawn biżżejjed suq biex jagħmlu l-investiment tagħhom?

L-aħħar mistoqsija li għandi hi dwar l-impatt li kellha s-sitwazzjoni fil-Greċja u l-iżvilupp aktar from a fiscal discipline standpoint.

Peress li l-cost to government għas-self qed jinżel, u l-politika li qed tagħti l-popolarità lill-popoliżmu ta' kontra l-awsterità donnha qisha qed terfa' rasha, taħseb li t-timing tal-quantitative easing jista' jkollu xi impatt fuq dan is-sentiment ukoll?

JOSEF BONNICI: Jekk inħarsu lejn l-ekonomija tagħna, is-settur tat-turiżmu qed jikber b'6 jew b'7% jew iktar fis-sena u issa sar settur li huwa sustainable.

Meta fl-1974/75 kont l-Università u dak iż-żmien kellna kwart ta' miljun turist, konna niddibattu jekk ilħaqnix il-massimu għal dan il-pajjiż, u llum spiċċajna b'miljun u nofs turist, allura l-mistoqsija hija: Jista' s-settur tat-turiżmu jkollu żviluppi mhux biss ta' numri imma ta' kwalità li jirrikjedu din it-tip ta' funding li forsi bħalissa mhux daqshekk possibbli?

Jien ngħid li iva, hemm lok li jkollna ċertu żviluppi f'pajjiżna u ma ngħidux li wasalna f'limit u minn hawn il-quddiem m'għandniex niddeversifikaw iktar.

L-istess fil-manifattura u servizzi oħra.

Fil-qasam tal-manifattura, hemm bidla kontinwa li qed issir biex dejjem immorru f'livell ogħla milli qegħdin aħna.

M'hemmx dubju li l-manifattura tat-tessuti llum kważi spiċċat għal kollox u hemm kumpaniji oħra li qed jieħdu postha, fejn il-probabbilità hi li se jkollhom bżonn iktar kapital.

Fil-fatt kultant ikollna constraints li dawn ma jissellfux daqshekk minn banek lokali.

Bħala setturi ġodda qed insibu dawk li għandhom x'jaqsmu ma' biological sciences u live sciences, u jekk aħna ma nibqgħux insibu niċeċ ġodda fis-settur finanzjarju, bħalma huwa l-każ fis-settur tal-e-gaming u fis-settur modern tal-IT eċċ, se nistaġnaw.

Il-flus u l-kapaċità li tinvesti u tiffinanzja is one thing, but it is also necessary.

Don't get me wrong, imma l-Gvern qed jiffinanzja l-infiq tiegħu minn dan is-suq, u issa se jkollna din il-bidla li parti mid-dejn nazzjonali jista' jiġi ffinanzjat mod ieħor u dawn il-fondi jiġu released.

Jiena ġieli rrimarkajt li fis-settur bankarju Malti, hemm faxxa nieqsa li meta nqabblu ma' pajjiż ta' suċċess bħal-Ġermanja - huwa n-nuqqas ta' Development Bank.

Jekk jitwaqqaf Development Bank f'Malta, ikun jista' jikkumplimenta l-banek kummerċjali, u jkun jista' joħroġ il-bonds hu.

Il-pubbliku jkun jista' jixtri l-bonds tal-iżvilupp li jikkumplimentaw il-banek u jistgħu jintużaw, to actually fund these economic development.

Imma s'issa għad m'għandniex din l-opportunità.

Illum x'inhu jiġri?

Il-pubbliku qed jinvesti f'bonds ta' kumpaniji li mhux dejjem ikunu secured u fl-opinjoni tiegħi għadna ma wasalniex f'dak il-punt li ngħidu li qegħdin komdi u nħallu r-rota ddur.

Minn informazzjoni li għandi, għandna opportunità li niżviluppaw f'din id-direzzjoni u l-proċess qiegħed miexi 'l quddiem.

Naturalment mhux faċli, u hemm diversi diskussjonijiet li jridu jsiru mal-Kummissjoni eċċ. Sadanittant is-settur finanzjarju għandu excess holdings fil-bonds, u rridu nsibu mezz kif ninvestu b'mod li jirrendu iktar.

Irridu nifhmu li l-Greċja sabet ruħha f'din il-pożizzjoni għaliex kellha excesses u tilfet ir-responsabbiltà fiskali, spiċċat b'ċifri li kienu doctored mill-istatistika u b'deficit enormi ta' 12% jew 13% tal-GDP u kienu se jfallu.

Biex il-Greċja ma tfallix, il-pajjiżi taż-Żona Ewro sellfuha l-flus, bil-patt li tirriforma.

Naturalment din kienet il-kelma ta' awsterità.

Jien il-kelma "awsterità" qatt ma għoġbitni għaliex qisek qed tissikka ċ-ċintorin, imma jekk tissikka wisq, tifga u tispiċċa lanqas tista' tiekol.

Il-politika tal-awsterità hi li meta jkun hemm wisq ħaddiema mas-settur pubbliku u jkun hemm l-ineffiċjenzi, ma jkunux qed jinġabru flus biżżejjed mit-taxxi u trid tara kif tiġborhom.

Il-Greċja għamlet progress u din is-sena kien l-ewwel darba li qed naraw xi tkabbir, għax id-diffikultà li kien hemm, kienet li kellhom diversi policies li ma kenux popolari.

Huwa faċli li tirbaħ elezzjoni, jekk tibda twiegħed xi ħaġa li ħaddieħor se jkun qed iħallas għaliha, u dak ix-xi ħadd ikun il-bqija taż-Żona Ewro'.

Jiena nemmen li huwa diffiċli ħafna sabiex il-Greċja tkampa barra miż-Żona Ewro u jekk f'dan l-istadju toħroġ, is-settur finanzjarju jiġġammja.

Għax illum il-Greċja tant għandha assistenza mill-ECB, mill-Emergency Liquidity Assistance eċċ., li hi kkondizzjonata fuq il-programm ta' riforma, u ftit ftit qed jirrealizzaw li m'hemmx other ways to deliver.

MARIO DE MARCO: Apparti l-government bonds, what other assets qed taraw li tistgħu tinvestu fihom?

S'issa rajna li s-suq tagħna has defied the trend għal dak li għandu x'jaqsam mal-cost of borrowing, u jekk m'iniex sejjer żball, more or less double the EU average għal dak li għandu x'jaqsam ma' commercial interest rates għal min irid jissellef.

Meta nitkellmu dwar investiment, nafu li hemm ċertu setturi li għandhom bżonn jinvestu iktar minn oħrajn, jew iktar spiss minn oħrajn.

Minħabba l-iState Aid, il-Malta Enterprise qed tagħti ċertu skemi li huma ferm iktar limitati.

Issa kemm int konvint u x'nistgħu nagħmlu aħna biex nassiguraw li fil-fatt jirnexxielna niksbu dan?

JOSEF BONNICI: The situation is a market system u ħadd ma jista' jisforza lill-banek.

Issa meta nqabblu ma' pajjiżi oħra, il-banek tagħna se jkollhom jibdlu l-mod kif imexxu u wieħed jistenna li din il-bidla will encourage a lowering of the rates they charge.

Meta jitwaqqaf id-Development Bank ikollna l-opportunità li s-self jiġi shared in two ways.

Dan jew billi jkun hemm flow of funds li jiġi aktar irħis lid-Development Bank, jew inkella jekk ikunu komdi l-banek, jagħtu perjodi itwal bħalma jagħmlu l-Banek Ġermaniżi u l-parti tat-tul tkun covered mid-Development Bank.

Dan ifisser li l-loan tinfired bejn żewġ istituzzjonijiet, waħda fuq longer term li jidħol għaliha d-Development Bank u s-shorter term li jidħlu għaliha l-banek.

Dan ikun ifisser li meta l-credit agencies jeżaminaw, ma jsibux daqshekk disconnect bejn ix-short term deposits u l-long term loans.

Rigward assi oħra li l-Bank Ċentrali jista' jinvesti fihom, iva bħala Bank Ċentrali nistgħu nixtru wkoll dawk li jissejħu Supranational Assets.

Jiġifieri meta l-ammont lokali ma jintlaħaqx, inkunu nistgħu nixtru iktar funds.

Fir-realtà mhemmx riskju f'dan, u l-Bank Ċentrali jkun jista' jilħaq it-targets li hemm bżonn, u f'termini ta' ekonomija lokali, l-effett jista' jkun pożittiv fuq id-dħul tal-Bank Ċentrali u ma jkun hemm l-ebda impatt fuq l-ekonomija lokali.

Id-doveri tagħna huwa li nsibu mezz ġdid ta' kif inkunu nistgħu nużaw għal-lokal.

Kif diġà għidt ma nistgħux nisfurzaw nies biex ibiegħu, imma l-prezz tal-inċentiv hemm se jkun, li kif iżżid id-domanda, xi ftit jew wisq il-prezz se jinżel.

MICHAEL FALZON: Għandi żewġ punti li nixtieq li tirrispondini fuqhom.

Għaddejt kumment dwar kif tista' tingħata boost jew tinkoraġixxi l-construction sector.

Ejja nagħmlu mod li jiġri hekk, jew ikun inċentiv jew ikollok iktar domanda biex il-banek jissellfu.

Min-naħa l-oħra hemm il-problema li s-self tal-banek huma totalment property based u jekk mhux totalment, "heavily property based".

X'se tkun il-pożizzjoni tal-Bank Ċentrali?

Għax diġà hemm l-attitudni li jekk jista' jkun, il-banek ma jsellfux għall-property development.

It-tieni punt hu dwar il-Greċja li forsi mhux daqshekk relatat mas-suġġett tal-lum.

Il-verità hi li l-flus li konna slifna lill-Griegi nistgħu, biex ngħid hekk, ninsewhom.

Jiena mhux ser insaqsik biex tgħaddi ġudizzju, għax ħadd minna m'huwa profeta, imma wasalx iż-żmien li l-Bank Ċentrali jieħu stand, bħalma għamlu pajjiżi oħra li ekonomikament huma aħjar minna, u they opted out bi qbil politiku.

Jiena mhux qed nitkellem b'mod politiku, imma nistgħu ngħidu "daqshekk"?

Ma nafx x'se tkun is-sitwazzjoni fil-Euro Zone, imma fil-Banking Sector we have to cut one's losses.

Jekk għandniex nikkonsidraw dan il-punt mhux biss bħala pajjiż, imma anke fuq bażi usa.

JOSEF BONNICI: Biex inwieġeb l-ewwel punt, illum daħlu fis-seħħ dawk li jissejħu l-macroprudential policies.

F'sistema fejn hemm politika monetarja waħda, qed jiġi rikonoxxut kif jiġu ttrattati pockets ta' excesses fis-settur finanzjarju, u dan billi tagħmel ċertu kondizzjonijiet li jirrelataw mas-suq.

Peress li llum hemm il-Joint Financial Stability Board bejn il-Bank Ċentrali u l- Awtorità għas-Servizzi Finanzjarji ta' Malta (MFSA), dawn l-issues qed jiġu diskussi hemmhekk.

Biex ngħid hekk, jiena qatt ma qbilt għal kollox li għax għandna konċentrazzjoni qawwija fil-proprjetà, allura ma nsellfux iktar, għax jekk jiġri hekk, fir-realtà s-sistema tiġġammja.

Irid ikun hemm xi tip ta' macroprudential tool, biex jekk ikun hemm konċentrazzjoni qawwija f'settur, il-bank ikollu buffer, biex jipprovdi kumpens għal dak ir-riskju.

Dan ifisser li l-ispiża tal-investiment irid jiġi modifikat biex ikun taken into account is-safety buffer.

Fl-opinjoni tiegħi, it is much better this way, milli wieħed jagħmel artificial blockages, għax huwa irrazzjonali li tgħid lil dawk ta' qabel insellfuhom u minn issa 'l quddiem nieqfu għal kollox.

Ħdejn pajjiżi oħra, il-banek tagħna għandhom policies tajba fuq kif jittrattaw ir-ratio ta' deposit to the loan u loan to value ratio.

Aħna daħħalna regoli ġodda biex il-banek jaġġornaw il-valur tal-proprjetà aktar ta' spiss għax jekk il-valur tal-proprjetà jinżel, allura bank ma jistax jibqa' għaddej qisu ma ġara xejn, mingħajr ma jagħmel xi provision to safeguard il-pożizzjoni tiegħu.

L-issue hi biex l-excesses ma jpoġġux is-settur finanzjarju f'riskju, bħalma ġara fl-Irlanda u f'pajjiżi oħra.

Din hija xi ħaġa ġdida u mhijiex xi ħaġa li ġiet ippruvata daqstant, kien hemm xi pajjiżi li ppruvawha u bħala riżultati xi kultant rnexxielhom u xi kultant tant kienu feeble, li donnhom ma tantx kellhom effett.

MICHAEL FALZON: Jien ili naħdem ġo bank għal dawn l-aħħar 35 sena.

Fir-realtà, li kieku ma kienx dak li kien, kieku pajjiżna ma għaddiex mill-kriżi finanzjarja li kellhom pajjiżi oħrajn.

Dan huwa t-tħassib.

Jekk aħna rridu nħallsu €36 miljun fix-xahar - li għalina hija somma kbir - se jkollna naqra drive u forsi wieħed irid jaħseb bil-quddiem x'direzzjoni nistgħu nieħdu.

Għax fir-realtà jekk se jkollna din id-domanda, jew se nispiċċaw li nissellfu ħafna iktar, li mhux bilfors huwa ħażin, jew iridu jinħarġu ħafna iktar bonds.

JOSEF BONNICI: Il-persentaġġ ta' Malta fiż-Żona Ewro huwa ta' 0.09%, imma jien ma nixtieqx li Malta tkun the odd man out, għaliex jew aħna parti mis-sistema jew m'aħniex.

Il-politika tiegħi dejjem kienet li aħna nipparteċipaw fully u jkollna l-istess drittijiet biex nivvutaw bħall-Ġermanja, l-Italja u l-pajjiżi l-oħra.

Allura jekk se jkun hemm sistema b'din it-tip ta' sharing ta' riskju, aħna wkoll irridu nkunu parti minnha.

Pereżempju għal dak li hu investiment hemm areas anke fil-kostruzzjoni - u naħseb li l-Onor.

Charles Buhagiar jgħallimna fuq dan - li m'hawnx supply biżżejjed.

Jekk inħarsu kif qed tirreaġixxi l-kera f'ċertu high categories, ikollna kriterji iktar ċari ta' fejn l-opportunitajiet qegħdin.

Jien m'iniex espert fil-kostruzzjoni, imma qed nimmoniterjaw il-valur tal-proprjetà u x'qed jiġri f'diversi kategoriji u jidher ċar li f'dan is-settur, pjuttost hemm żieda qawwija fil-kera.

Illum ħdejn qabel, l-issue tal-Greċja hi inqas delikata minn kif kienet fiż-Żona Ewro, għaliex il-parti l-kbira tad-dejn li għandha huwa jew mal-Gvernijiet jew mal-ECB.

Jiġifieri bħala contagion, is-swieq qed juru li waqt il-yields tal-bonds Griegi splodew għal 15% u fuqhom, il-bonds tal-Italja u tal-Portugal baqgħu neżlin.

Is-sitwazzjoni hija compartmentalised.

Però biex il-Greċja taħdem, l-ekonomija Griega jrid ikollha settur finanzjaru li jiffunzjona u li ma jkunx fallut.

Jiena wisq nibża' li s-sitwazzjoni ekonomika u finanzjarja tagħhom hija tant weak, li m'għandomx riżervi eċċ. u li jekk dawn jiddeċiedu li joħorġu mill-euro zone, se jiġu f'sitwazzjoni li jbatu l-ġuħ, u ma jkollhomx il-kapaċità li jimpurtaw in-neċessitajiet tagħhom.

Jiġifieri li jkollok Gvern modern, pajjiż membru tal-EU li jintefa' f'din is-sitwazzjoni, issa tista' tkun id-deċiżjoni tagħhom, imma the writing is on the wall, li s-settur finanzjarju tagħhom ma kkollassax fl-aħħar kriżi, għax kien megħjun mis-sistema tal-euro zone.

THE CHAIRMAN: Semmejt li parti mid-dejn jista' jkun li jmur fuq il-euro system minħabba l-quantitative easing.

Ma jfissirx però li dak il-proporzjon ma jibqax jidher fil-figura?

JOSEF BONNICI: Il-quantitative easing tal-EU hija ta' 7% tal-GDP, u l-quantitative easing tal-Ingilterra hija ta' 20% tal-GDP, li hi kważi tliet darbiet iktar.

Li qed jiġri fil-quantitative easing hu li l-Bank Ċentrali jkun qed jneħħi l-assi minn fuq il-kotba ta' xi ħaddieħor u jitfagħhom fuq il-kotba tiegħu.

Allura jkun hemm risk transfer mis-settur privat għall-Bank Ċentrali.

Dan ifisser li s-settur privat ikollu l-opportunità li jieħu iktar riskju, jinvesti iktar u jiffinanzja iktar.

Dan għaliex parti mir-risk operation tal-ekonomija - li hi waħda mill-istimulating factors għall-ekonomija - ġiet assorbita għal ċertu perjodu ta' żmien fis-sistema bankarja.

Issa f'pajjiżi fejn hemm Gvern wieħed u bank ċentrali wieħed, dawn faċli jsiru.

Id-diffikultà fil-każ tagħna hi li hemm 19-il pajjiż u naturalment biex issir, hi aktar komplikata.

Imma wasalna biex nagħmluha.

THE CHAIRMAN: Mill-ġdid grazzi.

Kienet preżentazzjoni interessanti ħafna u żgur li se jkun hemm opportunitajiet oħra meta nerġgħu nkunu qed nitolbuk bħala Gvernatur tal-Bank Ċentrali, biex tagħtina preżentazzjoni oħra dwar il-ħidma tal-Bank Ċentrali.

Grazzi ħafna.

AFFARIJIET OĦRA

Bażikament illum kellna niddeċiedu dwar ir-Rules and Procedures li qed jiġu proposti mill-Interparliamentary Conference Under Article 13 Of The Fiscal Compact.

Riċentement saret konferenza barra minn Malta, imma sfortunatament ma kontx infurmat biha u ntbagħat l-Onor.

Antoine Borg min-naħa tal-Oppożizzjoni bħala rappreżentant tal-Parlament.

Jiena kont infurmat li kellu jipprovdi summary ta' x'intqal, imma din il-preżentazzjoni ma laħqitx waslet hawnhekk u allura żgur li ma nistgħux nagħmlu diskussjoni fuqha.

Forsi nkunu nistgħu ntawluha għas-seduta li jmiss.

Nistgħu naġġornaw.

Fit-8:20 p.m. il-Kumitat aġġorna għal data li għandha tiġi kkomunikata aktar tard.

Proceedings, agenda, minutes and transcripts of the parliamentary committees fin


KUMITAT PERMANENTI DWAR L-AFFARIJIET EKONOMIĊI U FINANZJARJI

LAQGĦA NRU.

L-Erbgħa, 11 ta' Frar, 2015

Il-Kumitat Permanenti dwar l-Affarijiet Ekonomiċi u Finanzjarji ltaqa' fil-Palazz, il-Belt Valletta, fis-7:00 pm.

L-Onor.

Silvio Schembri, President tal-Kumitat, ippresjeda.

PREŻENTI

L-Onor.

Il-President tal-Kumitat qal it-talba.

Il-Minuti tal-laqgħat Nri 8 u 9 li saru fit-2 ta'Ġunju, 2014, u l-15 ta' Diċembru, 2014, kienu konfermati.

Il-President tal-Kumitat għarraf lill-Membri li kien irċieva dawn iż-żewġ dokumenti li ġejjin:

Dokument 9 E-mail datata 16 ta' Lulju 2014, mibgħuta mill-kumpanija PKF dwar studju li se jagħmlu l-istess kumpanija dwar Banking Charges; u

Dokument 10 Protest Ġudizzjarju li l-Virtu Ferries Ltd resqu fil-konfront taċ-Chamber of Commerce, Enterprise and Industry

Il-Kumitat stieden lill-Professur Josef Bonnici, Gvernatur tal-Bank Ċentrali biex jagħti preżentazzjoni fuq is-suġġett.

Prof. Bonnici ta' preżentazzjoni ntitolata:

Wara l-preżentazzjoni, kien hemm diskussjoni fejn il-membri preżenti staqsew xi mistoqsijiet tagħhom lill-Prof.

Kien hemm preżenti wkoll id-Deputat Gvernatur is-Sur Alfred Demarco.

AFFARIJIET OĦRA

Il-President tal-Kumitat informa lill-membri li l-kumitat kellu jiddeċiedi fuq ir-Rules of Procedure tal-Artiklu 13 tat-Treaty on Stability, Coordination and Governance in the EMU kif qed jiġu proposti.

Huwa talab il-permess li din tiġi diskussa f'laqgħa tal-kumitat oħra.

SKRIVANA TAL-KUMITAT

PRESIDENT TAL-KUMITAT

Proceedings, agenda, minutes and transcripts of the parliamentary committees docx


KUMITAT PERMANENTI DWAR L-AFFARIJIET SOĊJALI

(Rapport Uffiċjali u Rivedut)

Laqgħa Nru 37

L-Erbgħa, 11 ta' Frar, 2015

Stampat fl-Uffiċċju tal-Iskrivan

Prezz €2.50

Laqgħa Nru 37

L-Erbgħa, 11 ta' Frar, 2015

Il-Kumitat iltaqa' fil-Palazz, il-Belt Valletta, fis-7.07 p.m.

Il-Minuti tal-Laqgħa Nru 35 li saret nhar l-Erbgħa, 4 ta' Frar 2015 ġew konfermati.

Diskussjoni dwar suĠĠetti li gĦandhom jiĠu diskussi mill-Kumitat dwar l-Affarijiet Soċjali - Kontinwazzjoni

THE CHAIRPERSON (Onor. Deborah Schembri): Id-darba l-oħra konna qegħdin nistaqsu dwar dak li kien sar mill-Kumitat fil-leġiżlatura l-oħra fuq l-istrateġija dwar is-saħħa sesswali.

Fil-fatt kien hemm rapport f'Lulju tal-2009 u mbagħad reġa' kien hemm laqgħat oħra f'Novembru tal-2011, fejn kien sar update tal-ewwel rapport li kien ħareġ.

Sadanittant persuna li kienet ġiet titkellem f'dan il-Kumitat, fis-16 ta' Frar tal-2014 f'waħda mill-gazzetti lokali nkiteb artikolu fejn din il-persuna li kienet il-Head tal-GU Clinic qalet li għalkemm kien hemm sexual health policy u sexual health strategy, u allura bdew isiru xi affarijiet f'dan ir-rigward, xorta waħda bqajna lura ħafna fuq dan is-suġġett.

U tant għadna lura, li fejn pajjiżi oħra diġà qegħdin jitkellmu fuq fenomeni ġodda bħal pereżempju n-nude selfies, il-pornografija u s-sexting, hawn Malta konna għadna lanqas biss bdejna nitkellmu fuq l-edukazzjoni sesswali fl-iskejjel u fuq il-health promotion fejn tidħol l-edukazzjoni sesswali!

Aħseb u ara kemm konna se nitkellmu fuq affarijiet oħra.

Allura jidher biċ-ċar li hemm speċi ta' diskrepanza bejn il-policies tas-saħħa sesswali u l-promozzjoni tas-saħħa sesswali u dak li fil-verità ikun qiegħed isir.

Għaldaqstant naħseb li xorta għad hawn lok li nitkellmu fuq dan is-suġġett.

Ovvjament issa nisma' s-suġġerimenti tagħkom.

Minn dakinhar lil hawn saru xi avvanzi li jistgħu jidħlu f'policies minħabba l-innovitajiet li hemm fuq dan is-suġġett u għalhekk naħseb li rridu nħarsu lejn l-istrateġija nazzjonali favur is-saħħa sesswali li kienet ħarġet minn dan il-Kumitat, nimxu mar-rakkmandazzjonijiet li kienu saru u nsejħu lin-nies li kienu responsabbli milli jaraw li dawk ir-responsabbiltajiet u dawk ir-rakkmandazzjonijiet iseħħu.

B'hekk naraw jekk għamlux xi ħaġa u fiex waslu f'dan kollu.

Irridu naraw ukoll kemm fil-fatt qiegħda titħaddem il-policy.

Jekk qabel konna qed nitkellmu fuq strateġija nazzjonali favur is-saħħa sesswali, issa rridu nibdew nitkellmu fuq it-tħaddim tagħha.

PAULA MIFSUD BONNICI: Naħseb l-aħħar darba tkellimna f'dan ir-rigward u kien proprju għalhekk li tlabt sabiex naraw x'kien sar fil-leġiżlatura preċedenti.

Naħseb li rridu naħdmuha b'konġunzjoni mad-diviżjoni tal-edukazzjoni.

Ngħid il-verita jien għadni ma qrajtux ir-rapport li kien ħareġ qabel u allura ma nafx eżattament jekk l-istrateġija wżata kienetx tinkorpora wkoll strateġija ta' implimentazzjoni fl-iskejjel.

Imma naħseb li iva, irridu ninvolvu wkoll il-persuni kollha konċernati mis-settur tal-edukazzjoni.

Nixtieq u naf li teżisti wkoll diskrepanza qawwija bejn dak li jiġri fi skejjel tal-Istat u dak li jiġri fi skejjel tal-Knisja u fi skejjel Indipendenti.

U għalkemm verament teżisti dik l-istrateġija, fl-opinjoni tiegħi kull skola, anke jekk hija tal-Istat, tiddependi xi ftit jew wisq minn min ikun qed imexxi dik l-iskola partikolari.

Għaldaqstant nemmen li għandna nifirixu kemm jista' jkun għax xi kultant, wisq nibża' li għalkemm ikun hemm strateġija, sfortunatament dik l-istrateġija tieqaf jew timxi skond il-persuna li jkollok fl-iskola.

U allura nixtieq li negħlbu din ukoll għax jinħass li għandek skejjel li lanqas biss jindirizzaw din l-issue filwaqt li għandek skejjel oħra li huma avant garde u jimxu ħafna 'l quddiem.

THE CHAIRPERSON: Il-problema li jidher biċ-ċar li hawn hi li meta s-sena l-oħra ħareġ a nation wide sexual health survey, li bażikament kien l-ewwel wieħed ta' din ix-xorta f'pajjiżna, ħarġu trends li fil-fehma tiegħi huma daqxejn allarmanti.

Fil-fatt instab li għandek 45% tal-adoloxxenti mill-età ta' bejn is-16 u t-18-il sena li ma jużawx kontraċettivi filwaqt li jgħidu li għandhom aktar minn partner wieħed jew waħda.

Dan l-ammont ikompli jitla' għal 55% għal dawk li għandhom bejn id-19 u d-29 sena.

Mela għandek 55% tal-ġuvintur u t-tfajliet tagħna li għandhom bejn id-19 u d-29 sena li ma jużawx xi forma ta' kontraċezzjoni!

Jerġa' il-perċentwal ikompli jikber għal 65% fl-adulti ta' bejn it-30 u l-40 sena!

Meta tqis dan mal-ammont ta' mard infettiv li jittieħed sesswalment li qiegħed dejjem jikber, tinduna kemm tassew hemm bżonn li mhux biss ikollna strateġija imma li naraw li din tiġi implimentata.

ANTHONY AGIUS DECELIS: Jien nixtieq li f'din l-istampa ndaħħlu wkoll lil tal-Health Promotion Unit għaliex dawn għandhom f'idejhom l-istrateġija nazzjonali dwar kif tippromwovi attività sesswali aktar sigura.

Jien gradwat fil-youth work u dan is-suġġett kien l-ewwel suġġett li studjat f'waħda mit-teżijiet tiegħi.

Dan ilu madwar 20 sena imma dak iż-żmien ukoll kien qiegħed juri li hemm ċerti affarijiet li ma konniex qegħdin nistennew.

U aħna konna qegħdin inwaħħlu fir-riċerka li ma kenitx magħmula professjonalment imma jiena ngħid li aħna m'aħniex qegħdin 'il bogħod mir-riżultati li qegħdin isibu pajjiżi barranin.

Id-differenza hi li barra minn Malta ż-żgħażagħ imorru jgħixu għal rashom meta jkunu qed jistudjaw f'xi college u allura jkollhom aktar exposure għax iqattgħu ħafna aktar ħin waħedhom mentri hawn Malta l-familja għadha magħquda u allura t-tfal jibqgħu aktar mal-familja tagħhom.

Dik kienet waħda mid-differenzi li sibna.

Irridu naraw x'inhu l-għarfien taż-żgħażagħ tagħna dwar mard trażmess sesswalment u mbagħad irridu nkomplu nibnu fuq dak l-għarfien.

Jien naħseb li l-Health Promotion Unit għandu jkun fl-istampa għax fl-aħħar mill-aħħar hemm min huwa espert fis-suġġett u allura jkun jista' jamplifika u jidentifika areas li forsi għandhom bżonn iktar attenzjoni.

Żgur ukoll li l-Youth Workers għandhom jidħlu f'din l-istampa.

Għandna ħafna social workers imma llum fir-rigward tas-sesswalità u ż-żgħażagħ għandna nies speċjalizzati fuqhom.

Il-youth workers huma organizzati sew u llum qegħdin fil-MAYMALTA li hija l-Maltese Association of YouthWorkers.

U aħna, bħala Parlament irrikonoxxejna wkoll il-youth workers u tajnihom status ta' nies professjonali.

Għalhekk aħna hawnhekk ma nistgħux ma nirrikonoxxuhomx ukoll.

Illum tista' issib youth workers professjonali anke f'youth centres tal-Knisja u f'youth centres soċjali oħra li għandna fil-pajjiż.

Min-naħa l-oħra, kif qalet l-Onor.

Paula Mifsud Bonnici, irridu naraw x'inhu jsir fl-iskejjel għax l-iskola hija waħda mis-socialisation agents tat-tfal tagħna.

Mela l-youth worker se jara x'inhu jsir fil-komunità u l-għalliema se jgħidulna kif qiegħda ssir is-soċjalizzazzjoni fl-iskejjel u se naraw jekk hemmx edukazzjoni sesswali tajba fl-iskejjel, jekk irridux intejbuha u jekk din għadhiex titqies bħala taboo u allura ma jiddiskutuha xejn.

Jekk għad għandna areas li għadhom jaraw is-sesswalità bħala taboo forsi se nsibuha daqxejn iebsa biex jirnexxilna nibdlulhom il-fehma tagħhom għax la għadhom iqisu dan is-suġġett bħala taboo, sinjal li r-reżistenza ġejja minn x'imkien.

Imma jekk jirnexxielna nagħmlu breakthrough forsi veru li se nidhru daqxejn koroh ma' ċerta nies, imma għall-ġid taż-żgħażagħ stess u għall-ġid tas-soċjetà tajjeb li nagħmluha.

Jekk permezz tal-edukazzjoni u permezz ta' dawn is-sistemi l-ġodda jirnexxilna nsalvaw imqar lil xi ħadd milli jkollu sexually transmitted diseases li jistgħu jwassluh sal-mewt, ukoll inkunu għamilna xi ħaġa ta' ġid.

Illum qed nitkellmu fuq l-HIV u fuq l-AIDS li jwassluk għal problemi kbar ta' saħħa aktar 'il quddiem f'ħajtek u fi żmien fejn inti qatt ma kont qed tistenniha.

Dan kulħadd jgħaddi minn żmien fejn ikun irid jagħmel sexual experimentation u li jiġri hu li dak li jkun jiltaqa' ma' xi ħadd, ikollu x'jaqsam magħha jew miegħu u jlaqqat xi marda mingħajr ma jinduna.

Imbagħad jiltaqa' ma' xi ħadd u jsir iħobbha u jkun irid jibni familja imma f'daqqa waħda jsib li għandu din il-problema li qatt ma kien qed jistenna.

Sinjura President, dan huwa suġġett importanti ħafna u naħseb li rridu naffaċjawh b'moħħna miftuħ.

Kulħadd għandu d-dritt li jħaddan il-valuri tiegħu u kulħadd għandu d-dritt li jipprattika liema reliġjon u liema prattika jrid imma aħna għandna d-dritt li naraw li min se jkollu ċertu stil ta' ħajja, tal-inqas ikun qiegħed safe biex hu u l-maħbubin tiegħu ma jkunu qegħdin f'riskju ta' xejn.

THE CHAIRPERSON: Sadanittant naħseb li nistgħu naraw daqxejn ir-rakkmandazzjonijiet u x-xogħol li sar f'dan il-Kumitat fil-leġiżlatura preċedenti biex nidentifikaw min huma l-aħjar sett ta' persuni li għandna nkellmu, fosthom kif diġà għedt il-health workers, rappreżentanti min-naħa tal-edukazzjoni u min-naħa tas-saħħa.

Nistgħu nġibu nies mill-Health Promotion Unit biex naraw x'inhu jsir f'dan il-qasam u nistgħu nġibu nies li jaħdmu fil-GU Clinic għalkemm dan huwa daqxejn ristrett peress li sas-sena l-oħra kien hemm biss persuna waħda taħdem f'din il-clinic.

U nistgħu nġibu wkoll xi riċerkaturi mill-Università li jkunu qegħdin jaħdmu fuq riċerka marbuta mal-familja għax dawn ukoll jistgħu jagħtuna ftit għajnuna biex insiru nafu iktar aħjar fuq x'inhu għaddej f'dan il-qasam.

Naħseb li għandna lok fejn nesploraw affarijiet ġodda f'dak li għandu x'jaqsam mas-sexual health policy, fosthom il-faċilità kbira li biha llum il-ġurnata wieħed jista' jesponi ruħu b'mod sesswali fuq l-internet.

U bħalma nafu xi ħaġa li titfa' fuq l-internet tispiċċa ma tneħħiha qatt and this will come back to haunt you later on in your life.

Fil-fatt naħseb li għandna ħafna żgħażagħ li mhux jirrealizzawha din, u naħseb li meta naraw verament x'qed isir, u jekk huwiex qed isir biżżejjed, irridu naraw li fejn tidħol sexual health policy ma nkunux qegħdin nitkellmu biss imma ngħaddu għall-fatti.

Jiena kemm-il darba għedt li ma nixtieqx li f'dawn il-laqgħat inkunu qegħdin nitkellmu biss u li nservu biss ta' xi talk shop li minnu ma joħroġ xejn għax inkunu qegħdin naħlu l-ħin tagħna u ta' min jiġi hawnhekk.

Aħna qegħdin f'pożizzjoni li nistgħu naħdmu ma' diversi ministeri u entitajiet, jiġifieri m'aħniex marbutin ma' xi ministeru jew entità partikolari u allura nistgħu nagħmlu ħafna aktar xogħol multi-dixxiplinarju hawn ġew u nagħtu r-rakkmandazzjonijiet tagħna fuq suġġetti varji.

Għaldaqstant naħseb li għandna nallokaw ammont ta' seduti li fihom inġibu ammont ta' nies mhux ħażin biex niddiskutu dan is-suġġett u mbagħad wara nibdew suġġetti oħra.

PAULA MIFSUD BONNICI: Jiena naħseb li bażikament għandna nagħmlu lista ta' persuni u entitajiet li se nkunu qegħdin nitkellmu magħhom.

U fl-opinjoni tiegħi għandna nibdew mill-GU Clinic u l-Health Promotion Unit għaliex dawn it-tnejn kienu parti mill-istrateġija.

THE CHAIRPERSON: Naħseb li għandna nkellmu wkoll lil nies minn ministeri varji li taħthom jaqgħu kemm is-saħħa u kemm l-edukazzjoni għax fl-aħħar mill-aħħar huma jridu jixprunaw dik il-bidla fis-sistema li hemm bżonn li ssir biex l-affarijiet isiru.

Ta' xejn nibqgħu naraw ir-rapporti u r-rakkmandazzjonijiet jekk min qiegħed fil-pożizzjoni li jibdel is-sitwazzjoni ma jkunx qed jibdilha.

Min-naħa tiegħi m'għandi xejn aktar xi ngħid u sakemm m'għandkomx aktar xi tgħidu nistgħu nieqfu hawnhekk.

U niltaqgħu bħal-lum ġimgħa fl-istess ħin.

Nirringrazzjakom.

Fis-7:25 p.m. il-Kumitat aġġorna għal data u b'aġenda li kellhom jiġu komunikati aktar tard.

Proceedings, agenda, minutes and transcripts of the parliamentary committees soc


KUMITAT PERMANENTI DWAR L-AFFARIJIET SOĊJALI

LAQGĦA NRU 37

L-Erbgħa, 11 ta' Frar 2015

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-7:07 p.m.

L-Onor.

Deborah Schembri, President tal-Kumitat, ippresediet.

Dr Elaine Burmingham, Research Analyst mal-Kumitat, kienet preżenti għal-laqgħa.

PREŻENTI: L-Onor.

Robert Cutajar u l-Onor.

Il-President tal-Kumitat qalet it-talba.

Il-Minuti tal-Laqgħa Nru 35 li saret nhar l-Erbgħa, 4 ta' Frar 2015 ġew konfermati.

DISKUSSJONI DWAR SUĠĠETTI LI GĦANDHOM JIĠU DISKUSSI MILL-KUMITAT DWAR L-AFFARIJIET SOĊJALI - KONTINWAZZJONI

Il-Kumitat irriżuma d-diskussjoni fuq dan is-suġġett mit-28 ta' Jannar 2015.

Wara diskussjoni, kien hemm qbil bejn il-Membri tal-Kumitat sabiex is-suġġett li jmiss li għandu jiġi diskuss ikun dak dwar is-saħħa sesswali.

Peress li l-Kumitat fil-Leġiżlatura preċedenti kien diġà ddiskuta dan is-suġġett u kien ukoll ħareġ rapport intitolat "L-aqwa strateġija nazzjonali favur is-saħħa sesswali", il-Kumitat qabel li jsir follow-up ta' dan ir-rapport u jistieden diversi entitajiet konċernati ħalli jagħtu aġġornament fuq żviluppi li seħħew minn wara dan ir-rapport.

SKRIVAN TAL-KUMITAT

PRESIDENT TAL-KUMITAT


KUMITATI TAL-KAMRA TAD-DEPUTATI

AVVIŻ

Laqgħa Nru 38

L-Erbgħa, 18 ta' Frar, 2015

L-Onor.

Deborah Schembri, President tal-Kumitat dwar l-Affarijiet Soċjali tavża li l-Kumitat se jiltaqa' nhar l-Erbgħa, 18 ta' Frar, 2015 fis-7.00 p.m. fil-Kamra tal-Kumitati fil-Palazz il-Belt b'din l-aġenda:-

Implimentazzjoni tal-politika dwar is-saħħa sesswali – Diskussjoni ma' Dr Charmaine Gauci, Direttur tad-Dipartiment tal-Promozzjoni tas-Saħħa u Prevenzjoni tal-Mard.

Affarijiet oħra.